b"\n_START_ARTICLE_\nElektrooniline koormusseade\n_START_PARAGRAPH_\nElektrooniline koormusseade (ka koormuspank) on seade, mida kasutatakse elektrilise koormuse tekitamiseks ja sellest tuleneva energia muundamiseks v\xc3\xb5i hajutamiseks. Elektroonilist koormusseadet kasutatakse p\xc3\xb5hiliselt elektroonikaskeemides tarvitite simuleerimiseks ja toiteallikate omaduste testimiseks. Erinevalt praktilistest toiteallikate rakendusest, kus tarbimismahtu on tihti raske t\xc3\xa4pselt prognoosida, pakub koormuspank lihtsalt kontrollitavat ja m\xc3\xb5\xc3\xb5detavat elektrilise koormuse simuleerimist._NEWLINE_Koormuspankadel on tihti mitu reguleeritavat t\xc3\xb6\xc3\xb6re\xc5\xbeiimi, n\xc3\xa4iteks konstantne v\xc3\xb5imsus, konstantne takistus, konstantne voolutugevus ja konstantne pinge. Lihtsamad elektroonilised koormusseadmed v\xc3\xb5ivad olla ka vaid \xc3\xbche reguleeritava t\xc3\xb6\xc3\xb6re\xc5\xbeiimiga. Sageli on koormuspankadesse integreeritud ka voltmeetrid ja ampermeetrid, et m\xc3\xb5\xc3\xb5ta testitava toiteallika pinget ja koormust l\xc3\xa4bivat voolu.\n_START_SECTION_\nT\xc3\xbc\xc3\xbcbid\n_START_PARAGRAPH_\nElektroonilised koormusseadmed erinevad nii t\xc3\xb6\xc3\xb6p\xc3\xb5him\xc3\xb5tte kui ka v\xc3\xb5imsuse poolest. Lihtsaid m\xc3\xb5nesajavatise v\xc3\xb5imsusega seadmeid kasutatakse elektroonikalaborites v'ikese v\xc3\xb5imsusega toiteallikate testimiseks. Nende hulka kuuluvad akud, toiteadapterid ja laboritoiteplokid. V\xc3\xb5imsamaid koormuspanku saab kasutada elektrijaamade generaatorite ja muude suure v\xc3\xb5imsusega seadmete testimiseks. K\xc3\xb5ige levinumad koormusseadmed on aktiivtakistuslikud.\n_START_SECTION_\nAktiivtakistuslik\n_START_PARAGRAPH_\nAktiivtakistuslikud koormuspangad eemaldavad toites\xc3\xbcsteemist kogu tarbitava energia. See muundatakse soojusenergiaks, mille hajutamiseks koormusseadmelt kasutatakse \xc3\xb5hku v\xc3\xb5i jahutusvedelikke, mis v\xc3\xb5ivad soojust hajutada nii konvektsiooni kui ka sunniviisilise liigutamise kaasabil. Sellised koormusseadmed sobivad nii alalis- kui ka vahelduvtoiteallikate koormamiseks, kuigi t\xc3\xbc\xc3\xbcpiliselt kasutatakse nende jaoks eraldi seadmeid._NEWLINE_Lihtsa aktiivtakistusliku elektroonilise koormusseadme p\xc3\xb5hiliseks tarbijaks on transistor. See transistor peab taluma suhteliselt suuri v\xc3\xb5imsusi, seega kasutatakse koormusseadmetes t\xc3\xbc\xc3\xbcpiliselt kas j\xc3\xb5u-bipolaartransistore (BJT), j\xc3\xb5u-v\xc3\xa4ljatransistore (tavaliselt j\xc3\xb5u-MOSFET) v\xc3\xb5i isoleeritud paisuga bipolaartransistore (IGBT). Osa energiast eraldub ka transistori j\xc3\xa4rele \xc3\xbchendatud takistil. Olenevalt valitud takistist v\xc3\xb5ib sellel eralduva energia osakaal kogu tarbitavast energiast k\xc3\xb5ikuda. Transistori avatuse reguleerimiseks kasutatakse operatsiooniv\xc3\xb5imendit, mille positiivsesse sisendisse suunatakse tugipinge, mis v\xc3\xb5ib p\xc3\xa4rineda n\xc3\xa4iteks potentsiomeetrilt v\xc3\xb5i analoog-digitaalmuundurilt. Operatsiooniv\xc3\xb5imendi negatiivsesse sisendisse \xc3\xbchendatakse tagasisideahel. Operatsiooniv\xc3\xb5imendipoolse kahe sisendi diferentseerimise m\xc3\xb5jul l\xc3\xa4bib transistori konstantne vool kuni v\xc3\xb5imendi positiivsesse sisendisse suunatud tugipinge ei muutu. Seda t\xc3\xbc\xc3\xbcpi koormusahelad ei suuda v\xc3\xa4ga palju energiat tarbida, kuna kogu energia peab neelduma \xc3\xbchel transistoril ja \xc3\xbchel takistil. \xc3\x9cks viis ahela tarbitavat maksimaalset v\xc3\xb5imsust suurendada on panna mitu samat\xc3\xbc\xc3\xbcbilist ahelat r\xc3\xb6\xc3\xb6biti._NEWLINE_Seda t\xc3\xbc\xc3\xbcpi ahelad on \xc3\xa4\xc3\xa4rmiselt v\xc3\xa4ikse efektiivsusega, mist\xc3\xb5ttu vajavad need neelduva energia hajutamiseks jahutusmehhanisme. Efektiivsuse suurendamiseks saab kasutada k\xc3\xb5rgtehnoloogilisi muundavaid koormusseadmeid. Need rakendavad keerulisemaid elektroonikaskeeme, et koormusseadme poolt neelatav energia muundada \xc3\xb5ige sageduse, pinge ja faaside arvuga vahelduvvooluks. Seej\xc3\xa4rel suunatakse see vool tagasi \xc3\xbcldisse vooluv\xc3\xb5rku. Sellised seadmed suudavad \xc3\xbcldiselt \xc3\xbcle 80% elektrienergiast taaskasutada ja need ei vaja v\xc3\xa4ga palju jahutust.\n_START_SECTION_\nReaktiivtakistuslik\n_START_PARAGRAPH_\nReaktiivtakistuslikud koormusseadmed sisaldavad komponente, mis p\xc3\xb5hjustavad reaktiivtakistust. Selleks kasutatakse induktiivseid ja mahtuvuslikke komponente.\n_START_SECTION_\nInduktiivne\n_START_PARAGRAPH_\nT\xc3\xbc\xc3\xbcpiliselt sisaldavad induktiivsed koormuspangad ferromagnetiliste s\xc3\xbcdamikega induktiivseid elemente, n\xc3\xa4iteks poole. Kui kasutada induktiivelemente koos aktiivtakistusega, saab vahelduvtoiteallikaid testides p\xc3\xb5hjustada v\xc3\xb5imsusteguri mahaj\xc3\xa4\xc3\xa4mist. Induktiivsed elektroonilised koormusseadmed on kasulikud, sest paljud sellised laialt levinud elektriseadmed nagu elektromagnetid, elektrimootorid ja elektrik\xc3\xbcttekehad sisaldavad ka induktiivsust tekitavaid komponente._NEWLINE_Kuna elektriseadmete induktiivpoolidel on tavaliselt lisaks induktiivsusele ka aktiivtakistus, on induktiivsetel koormuspankadel enamasti v\xc3\xb5imalik ka aktiivtakistust seadistada. Seet\xc3\xb5ttu ei erine t\xc3\xbc\xc3\xbcpiline induktiivne koormusseade kuigi palju aktiivtakistuslikust koormusseadmest.\n_START_SECTION_\nMahtuvuslik\n_START_PARAGRAPH_\nMahtuvuslikud elektroonilised koormusseadmed sisaldavad kondensaatoreid. Nende t\xc3\xb6\xc3\xb6p\xc3\xb5him\xc3\xb5te sarnaneb induktiivsete komponentide omaga, ainuke vahe on selles, et need p\xc3\xb5hjustavad v\xc3\xb5imsusteguri ettenihkumist. Mahtuvuslikud koormuspangad leiavad rakendust telekommunikatsioonis ja arvutit\xc3\xb6\xc3\xb6stuses."